UMPB D-30

UMPB D-30SN (), lyhennys (); (, UMPB), tai joidenkin lähteiden mukaan UMPB 30-D, on venäläinen liitopommimalli, joka otettiin käyttöön maaliskuussa 2024 uutena Venäjän hyökkäyssodan aseena. UMPB D-30 on rakennettu aidoksi liitopommiksi. Asetyypin esitetty pohjautuvan osaltaan KAB/FAB-250 lentopommiin, jolle on rakennettu uusi, liitokykyä lisäävä kuori- ja siipirakenne.
UMPB D-30:n kehitystyö ja valmistaja on pidetty paljolti salassa, eikä aseen tarkkoja teknisiä tietoja oltu vielä keväällä 2024 julkaistu. Asetyyppiä on verrattu länsimaiseen GBU-39 SDB -liitopommiin, josta periaate on saatettu kopioida.
Maliskuussa 2025 uutisoitiin, että Ukrainan asevoimat oli kehittänyt ja käyttää laajalti elektronista häirintää venäläisten liitopommien navigoinnin ja yhteydenpidon sekoittamiseksi. Tämä on usein heikentänyt häirinnän kohteeksi joutuneiden liitopommien osumatarkkuutta ratkaisevasti.
Ominaisuudet.
UMPB D-30:n pituus on noin 2,6-2,8 metriä, kaliiberi 300 millimetriä, kärkiväli siivet avattuna noin 2 metriä. Massaa sillä olisi suuruusluokkaa 250 kilogrammaa, josta räjähteen osuus olisi noin 100 kg. Liitopommin hinnaksi on esitetty 100 000 Yhdysvaltain dollaria tai vähän yli.
Täsmäaseessa on suunnistautumista varten sekä inertiasuunnistusyksikkö ja Glonass-satelliittipaikannusmoduli. Liitopommin osumatarkkuudesta ei kuitenkaan ole selvää kuvaa. Linjoiltaan UMPB 30-D on solakka ja aerodynaaminen. Sen maksimikantamaksi on Ukrainan asevoimat alustavasti arvioinut 90 kilometriä. Jotkut venäläislähteet arvioivat kantaman voivan olla optimikorkeudelta pudotettuna ihanneoloissa jopa 100-120 kilometriä. UMPB D-30:n liito-ominaisuudet olisivat siis paremmat kuin KAB/FAB-lentopommeilla, joiden kantamaa on lisätty UMPK-liitomodulilla. 
UMPB D-30 -liitopommituksiin Venäjä on käyttänyt ukrainalaisarvion mukaan erityisesti Suhoi Su-34 -hävittäjäpommittajia, ja ehkä vanhempia Suhoi Su-24 -koneita. Lokakuun 2024 alussa venäläiset ilmeisesti ampuivat alas oman, UMPB D-30SN -liitopommilla lastatun Suhoi S-70 Ohotnik-B -häivelennokkinsa, mahdollisesti koska operointiyhteys siihen menetettiin Ukrainaan kohdistuvalla tiedustelu- ja pommituslennolla.
Lisäksi liitopommin perään voitaisiin kiinnittää ruutipanos, ja laukaista se GLSDB:tä jäljittelevään tapaan tykistöohjuksena. Tykistöohjus ammuttaisiin matkaan järeän 300 mm kaliiberin vanhemmilla BM-30 Smertš tai uudemmilla Tornado-S -raketinheittimillä (). Kantamaksi on esitetty enimmillään 120 kilometriä. Venäläislähteiden tehokkaaksi hehkuttamassa Tornado-S:ssä on 12 laukaisuputkea, ja sitä verrataan toisinaan yhdysvaltalaisvalmisteiseen M142 Himars-raketinheittimeen, jossa on kuusi 227 mm:n putkea. Toukokuun 2024 loppuun mennessä yhtään todennettua esimerkkiä UMPB D-30:n käytöstä raketinheittimellä laukaistavana tykistöohjuksena ei oltu vielä tuotu julkisuuteen.
Myös erillisen, kantamaa lisäävän moottorin liittämisen mahdollisuudesta on esitetty arvailuja.
Esimerkkejä ilmaiskuista Ukrainaan.
Ukrainan asevoimat raportoi ensimmäisestä ilmaiskuista kaupunkiin UMPB D-30 -liitopommilla 27. maaliskuuta 2024. Isku tehtiin ilmeisesti kahdella UMPB-liitopommilla Harkovan Ševtšenkon piiriin. Iskuja on tehty kasvavasti kevätkesän 2024 aikana, ja niitä on osunut myös useisiin siviilikohteisiin. Erään suurta huomiota saaneen ilmapommituksen Venäjä teki Harkovaan 25. toukokuuta 2024, jolloin kahden tarkkuuspommien kohteena oli suuri Epitsentr-rautakauppa. Ilmaisku tappoi ainakin 19 rautakaupan asiakasta tai henkilökuntaan kuuluvaa; loukkaantuneita oli aikakin 54.